
IEVADS

Informatīvā ziņojuma mērķis

Saskaņā ar Ministru kabineta (turpmāk – MK) 2020. gada 14. jūlija sēdes protokollēmumu "Noteikumu projekts “Kārtība, kādā iestādes ievieto informāciju internetā'" (prot. Nr. 44 21.§) 3. punkts Vides aizsardzības un reģionālās attīstības ministrija (šobrīd Viedās administrācijas un reģionālās attīstības ministrijai, turpmāk – VARAM) ir sagatavojusi informatīvo ziņojumu (turpmāk – Informatīvais ziņojums) par publisko personu tīmekļvietņu un mobilo lietotņu piekļūstamību. Informatīvais ziņojums aptver 2024. un 2025. gada uzraudzības periodu kopumā; atsevišķos gadījumos, lai raksturotu tendences plašākā perspektīvā, izmantoti arī dati par iepriekšējiem gadiem. Papildus, ievērojot MK 2020. gada 14. jūlija sēdes protokollēmumu "Noteikumu projekts Kārtība, kādā iestādes ievieto informāciju internetā'" (prot. Nr. 44 21.§)  3. punktā noteikto uzdevumu Informatīvais ziņojums ietver izvērtējumu par ikgadējā informatīvā ziņojuma iesniegšanas nepieciešamību (sk. 6. sadaļu).
Uzraudzība par 2022.–2024. gada periodu ir aptverta arī Latvijas ziņojumā Eiropas Komisijai (turpmāk – EK ziņojums), kas sagatavots atbilstoši Direktīva (ES) 2016/2102 par publiskā sektora struktūru tīmekļvietņu un mobilo lietotņu piekļūstamību (turpmāk – Direktīva),[footnoteRef:1]noteiktajam triju gadu ciklam un iesniegts EK 2025. gadā.⁷ Tādēļ šis Informatīvais ziņojums, kurā apkopoti 2024. un 2025. gada uzraudzības dati, ir loģisks turpinājums nepārtrauktajai uzraudzības saitei no 2020. gada, nodrošinot MK  pilnvērtīgu ieskatu par divu secīgu gadu tendencēm.[footnoteRef:2] [1:  Eiropas Parlamenta un Padomes Direktīva (ES) 2016/2102 (2016. gada 26. oktobris) par publiskā sektora struktūru tīmekļvietņu un mobilo lietotņu piekļūstamību. OV L 327, 02.12.2016., 1.–15. lpp.]  [2:  Detalizēti uzraudzības rezultāti: SIA "Turn Digital" ekspertu ziņojums par 2025. gada piekļūstamības izvērtējumu. Pieejams: 
https://www.varam.gov.lv/lv/timeklvietnu-un-mobilo-lietotnu-pieklustamiba-0] 

Iepriekšējie informatīvie ziņojumi par publisko personu tīmekļvietņu un mobilo lietotņu piekļūstamību aptver 2020.–2023. gada periodus un ir publiski pieejami VARAM tīmekļvietnē.[footnoteRef:3] [3:  VARAM metodiskais atbalsta resurss, vadlīnijas, datu panelis un iepriekšējie ziņojumi: https://www.varam.gov.lv/lv/timeklvietnu-un-mobilo-lietotnu-pieklustamiba-0] 


Tiesiskais pamats
Digitālās piekļūstamības jomu regulē Direktīva, kas uzliek publiskā sektora struktūrām pienākumu nodrošināt tīmekļvietņu un mobilo lietotņu piekļūstamību atbilstoši starptautiskajam standartam EN 301 549 (iekļaujot WCAG 2.1 AA līmeņa prasības). Direktīvas ieviešanas metodiku nosaka Eiropas Komisijas (turpmāk – EK)  Īstenošanas lēmums (ES) 2018/1524.[footnoteRef:4] Latvija šobrīd atrodas otrajā triju gadu uzraudzības periodā (2025.–2027. gads). [4:  Komisijas Īstenošanas lēmums (ES) 2018/1524 (2018. gada 11. oktobris). OV L 256, 12.10.2018., 103.–120. lpp.] 

Latvijas tiesību sistēmā Direktīva transponēta ar Ministru kabineta 2020. gada 14. jūlija noteikumiem Nr. 445 "Kārtība, kādā iestādes ievieto informāciju internetā" (turpmāk – MK noteikumi Nr. 445),[footnoteRef:5] kas nosaka valsts pārvaldes iestāžu pienākumu nodrošināt savu tīmekļvietņu un mobilo lietotņu piekļūstamību, veikt vienkāršoto izvērtēšanu un publicēt piekļūstamības paziņojumus. Digitālās piekļūstamības regulējumu papildina Preču un pakalpojumu piekļūstamības likums (spēkā no 2025. gada 28. jūnija),[footnoteRef:6] kas paplašina piekļūstamības prasības uz noteiktiem privātā sektora komersantiem. [5:  Ministru kabineta 2020. gada 14. jūlija noteikumi Nr. 445 "Kārtība, kādā iestādes ievieto informāciju internetā". Latvijas Vēstnesis, 142, 22.07.2020.]  [6:  Preču un pakalpojumu piekļūstamības likums. Latvijas Vēstnesis, 119, 20.06.2023. Spēkā no 28.06.2025.] 


1. VISPĀRĒJA INFORMĀCIJA PAR UZRAUDZĪBAS KĀRTĪBU

Valsts pārvaldes iestāžu tīmekļvietņu piekļūstamības uzraudzība tiek veikta savstarpēji papildinošās pieejās. Padziļinātajā izvērtēšanā eksperti manuāli pārbauda izlasē iekļautās tīmekļvietnes un mobilās lietotnes atbilstoši 50 standarta EN 301 549 (WCAG 2.1) A un AA līmeņa kritērijiem, ietverot arī lietotāju testus ar personām ar invaliditāti. Vienkāršotajā izvērtēšanā eksperti pārbauda plašāku tīmekļvietņu izlasi atbilstoši 11 piekļūstamības aspektiem un analizē iestāžu publicētos pašvērtējumus. Automatizētajā izvērtēšanā ar specializētu testēšanas rīku tiek aptvertas visas publiskā sektora tīmekļvietnes, pārbaudot 13 automatizēti verificējamus WCAG 2.1 kritērijus.
Padziļinātās un vienkāršotās izlases veido VARAM sadarbībā ar nevalstiskajām organizācijām, tostarp Latvijas Neredzīgo biedrību, Latvijas Vājdzirdīgo atbalsta asociāciju  "Sadzirdi.lv", nodibinājumu “Invalīdu un viņu draugu apvienība “APEIRONS”” un biedrību “Latvijas Pensionāru federācija” un .  Kopumā konsultācijām tika piesaistītas 25 nevalstiskās organizācijas, kuras pārstāv sabiedrības grupas, kurām tīmekļvietņu piekļūstamība ir īpaši svarīga.
Katrai iestādei ir pienākums veikt savu tīmekļvietņu vienkāršoto pašvērtēšanu atbilstoši VARAM izstrādātajām vadlīnijām, kā arī publicēt un regulāri atjaunināt piekļūstamības paziņojumu un nodrošināt atgriezeniskās saites mehānismu lietotājiem ar invaliditāti. Normatīvā regulējuma ievērošanu uzrauga Latvijas Republikas Tiesībsargs, kuram ir piešķirta izpildes panākšanas funkcija šajā jomā, un personas, kurām iestāde nav apmierinošā termiņā atbildējusi uz piekļūstamības sūdzību, ir tiesīgas vērsties pie Latvijas Republikas Tiesībsarga. Šī kārtība ir iestrādāta pašā piekļūstamības paziņojuma formā atbilstoši MK noteikumu Nr. 445 2. pielikumam.

2. PIEKĻŪSTAMĪBAS IZVĒRTĒŠANAS PIEEJAS

2025. gada uzraudzības ietvaros VARAM nodrošināja tīmekļvietņu un mobilo lietotņu piekļūstamības izvērtēšanu, apvienojot trīs savstarpēji papildinošas pieejas. 2025. gadā automatizētais izvērtējums pirmo reizi veikts gan darbvirsmas, gan mobilā skata simulācijā.

1. tabula. Piekļūstamības izvērtēšanas pieejas 2025. gada uzraudzības ietvaros.
	Izvērtēšanas pieeja
	Skaits
	Lapas / ekrāni
	Kritēriji

	Padziļinātais (tīmekļvietnes)
	17 tīmekļvietnes
	199 lapas
	50 WCAG 2.1 A/AA

	Padziļinātais (mobilās lietotnes)
	8 mobilās lietotnes
	64 ekrāni
	50 WCAG 2.1 A/AA

	Vienkāršotais
	132 tīmekļvietnes
	660 lapas
	11 aspekti

	Automatizētais
	597 tīmekļvietnes
	11 940 lapas
	13 WCAG 2.1 A/AA



Padziļinātajā izvērtēšanā ietilpa arī lietotāju testi ar četriem testētājiem ar redzes traucējumiem, kuri izmantoja ekrānlasītājus JAWS un NVDA un Braila displeju. Testi veikti laikposmā no 2025. gada decembra līdz 2026. gada martam.

3. UZRAUDZĪBAS REZULTĀTI UN TENDENCES

3.1. Padziļinātais izvērtējums — tīmekļvietnes
Padziļinātajā izvērtēšanā tika pārbaudītas 17 tīmekļvietnes, un katrā no tām konstatētas neatbilstības vismaz 9 no 50 WCAG 2.1 kritērijiem (mediāna — 17 neatbilstoši kritēriji). Neatbilstības konstatētas visos četros WCAG pamatprincipos. Salīdzinājumā ar 2024. gada padziļināto izvērtējumu uzlabojumi reģistrēti 26 no 50 kritērijiem. Vislielākais uzlabojums vērojams kritērijā 2.4.6. Virsraksti un birkas (neatbilstība samazinājusies no 59 % līdz 11,8 %).
Tomēr vairāki kritēriji ir izaicinošāki ilgtermiņā. Gan 2024., gan 2025. gadā 100 % neatbilstību saglabājās kritērijos 1.3.1. Informācija un saistības, 4.1.2. Nosaukums, loma, vērtība un 2.1.1. Tastatūra, kā arī 94,1 % kritērijā 2.4.4. Saites saturs. Šo kritēriju kontekstā neatbilstības ir saistītas ar padziļinātām izmaiņām koda struktūrā un interaktīvo elementu semantikā, ko nevar risināt tikai ar satura labojumiem — tās prasa izmaiņas pašā tīmekļvietnes izstrādes procesā.
Funkcionālās veiktspējas analīze liecina, ka neatbilstības visvairāk ietekmē personas ar redzes traucējumiem (99,0 % lapu) un personas ar kognitīviem traucējumiem (96,5 % lapu). Detalizēti 2025. gada rezultāti pieejami VARAM tīmekļvietnē publicētajā ekspertu ziņojumā.⁷

3.2. Padziļinātais izvērtējums — mobilās lietotnes
Astoņu mobilo lietotņu padziļinātajā izvērtēšanā katrā no tām konstatētas neatbilstības vismaz 7 kritērijiem (mediāna — 10,5). Mobilajās lietotnēs piekļūstamība kopumā ir zemāka nekā tīmekļvietnēs: lietotāju testu scenāriju izpildes rādītājs mobilajām lietotnēm bija 43,8 %, tīmekļvietnēm — 75,0 %. Mobilajām lietotnēm raksturīgas atsevišķas neatbilstības, kas tīmekļvietnēm nav tipiskas: ekrāna orientācijas ierobežojumi (1.3.4. — 90,6 % ekrānu) un sistēmas teksta palielināšanas neatbalstīšana (1.4.4. — 82,8 % ekrānu).

3.3. Vienkāršotais izvērtējums — salīdzinājums ar 2024. gadu
Vienkāršotajā izvērtēšanā visās 132 izvērtētajās tīmekļvietnēs konstatēta vismaz viena neatbilstība. Salīdzinājumā ar 2024. gadu uzlabojumi vērojami vairākos kritērijos, kas apkopoti 2. tabulā:

	Kritērijs
	2024.
	2025.
	Izmaiņas (%)

	Alternatīvie teksti attēliem
	90%
	56%
	▲ uzlabojums

	Virsrakstu struktūra
	88%
	84%
	▲ uzlabojums

	Tastatūras piekļuve
	80%
	50%
	▲ uzlabojums

	Galvenā navigācija
	76%
	16%
	▲ uzlabojums

	Krāsu kontrasti
	73%
	57%
	▲ uzlabojums



2. tabula. Neatbilstību procentuālais īpatsvars vienkāršotajā izvērtēšanā 2024. un 2025. gadā (avots: VARAM uzraudzības dati[footnoteRef:7]). ▲ norāda neatbilstību samazinājumu (uzlabojumu). [7:  SIA "Turn Digital" ekspertu ziņojums par 2025. gadu un Eiropas Komisijai iesniegtais ziņojums par 2022.–2024. gadu. Pieejami: https://www.varam.gov.lv/lv/timeklvietnu-un-mobilo-lietotnu-pieklustamiba-0] 


Atsevišķi kritēriji, piemēram, galvenā navigācija, uzrāda būtisku progresu. Virsrakstu struktūra uzlabojas lēnāk, kas atspoguļo nepieciešamību pēc iestāžu satura veidošanas prakses pilnveides.
Iestāžu patstāvīgie pašvērtējumi sniedz būtisku ieguldījumu uzraudzībā, taču salīdzinājums ar ekspertu datiem parāda, ka atsevišķos kritērijos novērtējumu starpība ir ievērojama. Piemēram, attēlu alternatīvo tekstu problēmas eksperti 2024. gadā konstatēja 90 % vietņu, savukārt pašvērtējumos šajā gadā fiksētas 34 % neatbilstības; virsrakstu struktūrā — attiecīgi 88 % un 22 %. Šādas atšķirības galvenokārt skaidrojamas ar to, ka WCAG 2.1 kritēriju pilna apjoma pārbaude prasa specializētu zināšanu apguvi, kuru iestādes pilnveido pakāpeniski.

3.4. Automatizētais izvērtējums
Automatizētajā izvērtēšanā aptvertas 597 publiskā sektora tīmekļvietnes; no tām 12 (2,0 %) neuzrādīja nevienu automatizēti identificējamu neatbilstību. Visbiežāk konstatētās problēmas: krāsu kontrasts (55,7 % tīmekļvietņu) un interaktīvo elementu programmatiskā noteikšana (46,1 %). Salīdzinājumā ar 2024. gadu uzlabojums reģistrēts kritērijā 4.1.2. (no 64,7 % uz 46,1 %).

3.5. Tīmekļvietņu vienotās platformas analīze
Tīmekļvietņu vienotā platforma (turpmāk – TVP) ir Valsts kancelejas pārvaldīts centralizēts tehnoloģiskais risinājums, kurā šobrīd darbojas vairāk nekā 120 valsts un pašvaldību iestāžu tīmekļvietnes. TVP tīmekļvietnes visos trijos secīgajos uzraudzības periodos (2023.–2025.) uzrāda zemāku neatbilstību īpatsvaru nekā individuāli izstrādātās (sk. 3. tabulu):

3. tabula. Neatbilstošo lapu īpatsvars TVP un individuāli izstrādātajās tīmekļvietnēs (2025. gads).
	Izvērtēšanas metode
	TVP tīmekļvietnes
	Individuāli izstrādātās

	Padziļinātais izvērtējums (neatbilstošo lapu īpatsvars)
	12,7 %
	20,5 %

	Vienkāršotais izvērtējums (neatbilstošo lapu īpatsvars)
	21,6 %
	32,5 %



Šie rezultāti apliecina centralizētas platformas pieejas priekšrocības. Neatbilstības virsrakstu struktūrā un attēlu aprakstos, kas konstatētas arī TVP tīmekļvietnēs, lielākoties ir saistītas ar katras iestādes satura veidošanas praksi, nevis ar platformas tehniskajiem risinājumiem. TVP 2. kārtas izstrāde, kuras ietvaros veikti piekļūstamības uzlabojumi un kura paredz platformā iekļaut aptuveni 40 jaunu iestāžu tīmekļvietnes, tiek pabeigta 2026. gada 31. maijā.¹⁴

3.6. Piekļūstamības paziņojumi
No 597 pārbaudītajām tīmekļvietnēm 34,5 % nav publicējušas piekļūstamības paziņojumu, kas ir MK noteikumu Nr. 445 prasība. No publicētajiem paziņojumiem 32 % nav atjaunināti kopš 2020.–2021. gada, tikai 5,6 % datēti ar 2025. gadu, bet lielākā daļa (80 %) norāda statusu "daļēji atbilst" bez detalizēta neatbilstību apraksta. Piekļūstamības paziņojumu aktualizēšana ir viens no prioritārajiem turpmākajiem uzdevumiem, un VARAM plāno mērķtiecīgi atbalstīt iestādes šajā procesā (sk. 5.2. sadaļu).

4. PIEKĻŪSTAMĪBAS VEICINĀŠANAS PASĀKUMI

4.1. Iepriekšējā ziņojuma pasākumu izpilde
 VARAM sagatavotajā informatīvajā ziņojumā par publisko personu tīmekļvietņu un mobilo lietotņu piekļūstamību 2023. gadā (24-TA-1292) noteiktie turpmāk veicamie pasākumi laikposmā no 2024. līdz 2026. gadam lielākoties ir īstenoti:
· Uzraudzība: atsākts visaptverošais automatizētais izvērtējums (597 tīmekļvietnes), veikts padziļinātais un vienkāršotais izvērtējums, pirmoreiz arī mobilajā skatā.
· Izglītojošie pasākumi: organizēts starpnozaru seminārs praktiskais seminārs “Digitālā piekļūstamība – mūsu kopīgais mērķis” (17.06.2025.)[footnoteRef:8],  konference “Klikšķis bez barjerām - digitālā piekļūstamība publiskajā un privātajā sektorā”(19.03.2026.)[footnoteRef:9], Valts administrācijas skola (turpmāk – VAS) vebinārs “Digitālā piekļūstamība. Pieredzes stāsti un praktiskie aspekti”[footnoteRef:10] (21.05.2025.) un mācību programma "Lietotājorientēta digitālā satura veidošana" (97 dalībnieki, 2026. gada janvāris–aprīlis)[footnoteRef:11]. [8:  Starpnozaru seminārs praktiskais seminārs “Digitālā piekļūstamība – mūsu kopīgais mērķis” (17.06.2025.) Pieejams: https://www.youtube.com/watch?v=v65692iwymo&t=709s]  [9:  Pieejams: https://www.varam.gov.lv/lv/jaunums/konference-klikskis-bez-barjeram-diskutes-par-digitalo-pieklustamibu-un-lietotaju-pieredzi-publiskaja-un-privataja-sektora]  [10:  VAS vebinārs " Digitālā piekļūstamība. Pieredzes stāsti un praktiskie aspekti " (2025. gada 21. maijs). Pieejams: https://www.youtube.com/watch?v=gNJ_xigDWbI&t=6s]  [11:  Informācija pieejama: https://www.vas.gov.lv/lv/media/4355/download?attachment] 

· Metodiskie materiāli: atjauninātas vienkāršotā izvērtēšanas vadlīnijas (2024. gada 8. augustā un 2025. gada 1. oktobrī),[footnoteRef:12] publicētas jaunas vadlīnijas par piekļūstamības prasību iekļaušanu publiskajos iepirkumos un piekļūstamu pasākumu rīkošanu. [12:  Metodiskie materiāli pieejami: https://www.varam.gov.lv/lv/timeklvietnu-un-mobilo-lietotnu-pieklustamiba-0] 

· TVP: Tīmekļvietņu vienotās platformas 2. kārtas izstrāde ar piekļūstamības uzlabojumiem tiek pabeigta 2026. gada vidū; tās ietvaros platformai pievienojas aptuveni 40 jaunu iestāžu tīmekļvietnes.[footnoteRef:13] [13:  TVP 2. kārtas izstrāde tiek veikta ANM projekta 2.1.2.1.i.0/1/23/I/VARAM/001 “Valsts un pašvaldību iestāžu tīmekļvietņu vienotās koplietošanas platformas izvēršana” ietvaros.] 

· E-kurss: uzsākta VAS e-mācību kursa "Digitālā piekļūstamība" izstrāde (plānotais termiņš e-kursa uzsākšanai — 2026. gada vidus).
· Institucionālā kapacitāte: tiek izstrādāta starpresoru piekļūstamības ekspertu padomes koncepcija.
· VIRSIS pilnveide: tiek izvērtētas mākslīgā intelekta iespējas piekļūstamības paziņojumu automatizētai apkopošanai tīmekļvietņu reģistrā sistēmā VIRSIS.
Vēl nav īstenots: padziļinātās izvērtēšanas rezultātu salīdzinājums ar privāto sektoru, jo privātajā sektorā šobrīd nav plaši iedzīvināta pašvērtējumu pieeja, kas sniegtu pilnvērtīgus datus. VARAM veiktie auditi primāri atbalsta publisko sektoru un apkopo datus par situāciju tajā saskaņā ar Direktīvu. 

4.2. Metodiskie materiāli un informatīvie resursi
VARAM uztur publiski pieejamu metodiskā atbalsta resursu digitālās piekļūstamības jomā, kurā vienkopus apkopoti visi normatīvie akti, vadlīnijas, iepriekšējie informatīvie ziņojumi, ziņojums EK par 2022.–2024. gada uzraudzības periodu, interaktīvais datu panelis ar detalizētiem rezultātiem par katru izvērtēto tīmekļvietni, piekļūstamības paziņojuma ģenerators un vērtēšanas protokols. Vadlīnijas ietver arī video instrukcijas un tika atjauninātas 2024. gada 8. augustā un 2025. gada 1. oktobrī. 2025. gadā publicētas jaunas vadlīnijas par digitālās piekļūstamības prasību iekļaušanu publiskajos iepirkumos un par piekļūstamu pasākumu rīkošanu. VARAM aktīvi izmanto arī sociālos tīklus, publicējot informatīvas kampaņas par piekļūstamības prasībām.
Labklājības ministrija 2024. gada 1. novembrī publicēja informatīvu materiālu "Informācijas piekļūstamība: tīmekļa un dokumentu piekļūstamība"[footnoteRef:14]¸ un koordinē starpministriju darba grupu personu ar funkcionāliem traucējumiem piekļūstamības veicināšanai, kuras ietvaros tiek izskatīti arī digitālās piekļūstamības jautājumi. [14:  Labklājības ministrija. Informācijas piekļūstamība: tīmekļa un dokumentu piekļūstamība (2024. gada 1. novembris). Pieejams: https://www.lm.gov.lv/lv/informacijas-pieklustamiba-timekla-un-dokumentu-pieklustamiba-1112024] 


4.3. Izglītojošie pasākumi 2022.–2026. gadā
Kopš piekļūstamības uzraudzības pilnveidošanas 2022. gadā VARAM katru gadu organizē informatīvus mācību pasākumus. Laikposmā no 2022. līdz 2024. gadam šajos pasākumos kopumā piedalījās aptuveni tūkstotis dalībnieku no valsts pārvaldes iestādēm.⁹ Reizi gadā tiek organizēts starpinstitucionāls praktiskais seminārs ar pārstāvjiem no valsts pārvaldes, pašvaldībām, nevalstiskajām organizācijām un privātā sektora. 2025. gadā un 2026. gada sākumā īstenoti šādi galvenie pasākumi:
· 21.05.2025. VAS Publiskās pārvaldes digitālās akadēmijas projekta (Nr. 2.3.2.2.i.0/1/23/I/VARAM/001) ietvaros organizēja vebināru "Digitālā piekļūstamība. Pieredzes stāsti un praktiskie aspekti" valsts un pašvaldību darbiniekiem.[footnoteRef:15] [15:  VAS vebinārs " Digitālā piekļūstamība. Pieredzes stāsti un praktiskie aspekti " (2025. gada 21. maijs). Pieejams: https://www.youtube.com/watch?v=gNJ_xigDWbI&t=6s] 

· 17.06.2025. VARAM organizēja starpnozaru semināru "Digitālā piekļūstamība — mūsu kopīgais mērķis"[footnoteRef:16] saistībā ar Preču un pakalpojumu piekļūstamības likuma stāšanos spēkā. Seminārā piedalījās pārstāvji no Labklājības ministrijas, Patērētāju tiesību aizsardzības centra, Finanšu nozares asociācijas, airBaltic un animācijas filmas "Straume" producenti. [16:  Starpnozaru seminārs praktiskais seminārs “Digitālā piekļūstamība – mūsu kopīgais mērķis” (17.06.2025.) Pieejams: https://www.youtube.com/watch?v=v65692iwymo&t=709s] 

· 22.10.2025. Liepājas starptautiskajā konferencē "Kultūras renovācija",[footnoteRef:17] ko līdzfinansēja Kultūras ministrija un vairākas pašvaldības, notika lekcija un praktiskā darbnīca par digitālo piekļūstamību kultūras iestādēm. 2024. gadā KM arī organizēja semināru "Kultūras piekļūstamība kultūras organizācijās", kurā aplūkoti digitālās piekļūstamības jautājumi, savukārt 2025. gada 26. novembrī seminārā Valmierā — atsevišķas konsultācijas par digitālo piekļūstamību. [17:  Konferences "Kultūras renovācija" programma (2025. gada 22. oktobris, Liepāja). Pieejams: https://liepaja2027.lv/wp-content/uploads/2025/08/Kulturas_renovacija_2025_LV_programma.pdf] 

· 19.03.2026. VARAM organizēja konferenci "Klikšķis bez barjerām: digitālā piekļūstamība un lietotāju pieredze publiskajā un privātajā sektorā".[footnoteRef:18] [18:  Pieejams: https://www.varam.gov.lv/lv/jaunums/konference-klikskis-bez-barjeram-diskutes-par-digitalo-pieklustamibu-un-lietotaju-pieredzi-publiskaja-un-privataja-sektora] 

Sabiedrības integrācijas fonds digitālo piekļūstamību iekļāvis mācību programmā "Skatu punkti" darba devēju vadītājiem (kopā apmācīti vairāk nekā 500 dalībnieki) un 2024. gadā atklāja platformu Dazadiba.lv, kas VARAM organizētajā piekļūstamības izlases veida vienkāršotajā izvērtējumā uzrādīja vislabāko rezultātu starp 132 tīmekļvietnēm. Platformas ietvaros 2024. gadā organizēti 5 vebināri ar vairāk nekā 850 dalībniekiem. Patērētāju tiesību aizsardzības centrs no 2025. gada 28. jūnija uzrauga Preču un pakalpojumu piekļūstamības likuma ievērošanu un ir izstrādājis publiski pieejamu nesamērīga sloga novērtēšanas rīku.

4.4. Mācību programma un e-kurss
Publiskās pārvaldes digitālās akadēmijas projekta ietvaros 2026. gada janvārī – aprīlī tika īstenota mācību programma "Lietotājorientēta digitālā satura veidošana" 6 grupās ar kopumā 97 dalībniekiem. Programmu pabeiguši 91,8 %, dalībnieku vidējais zināšanu pašvērtējums pieauga no 4,9 līdz 7,8 punktiem (skalā 1–10), vidējā apmierinātība — 95,8 %.
2026. gada februārī VAS uzsāka iepirkumu e-mācību kursa "Digitālā piekļūstamība" izstrādei (līguma vērtība līdz 55 000 EUR, ES Atveseļošanas fonds). Kurss paredzēts visiem valsts un pašvaldību darbiniekiem neatkarīgi no tehniskās pieredzes (apjoms 2–3 akadēmiskās stundas), balstīts uz video demonstrācijām par reāliem piekļūstamības šķēršļiem dažādām lietotāju grupām. Plānotais izstrādes termiņš — 2026. gada maijs.

4.5. Ziņošana EK 
Atbilstoši Direktīvas prasībām Latvija reizi trijos gados iesniedz EK ziņojumu par uzraudzības rezultātiem. Ziņojums par 2022.–2024. gada uzraudzības periodu iesniegts 2025. gadā un ir publiski pieejams VARAM tīmekļvietnē.[footnoteRef:19] Detalizēts ekspertu ziņojums par 2025. gada uzraudzības rezultātiem arī ir publiski pieejams VARAM tīmekļvietnē piekļūstamības sadaļā.⁷ Latvija šobrīd atrodas otrajā triju gadu uzraudzības periodā (2025.–2027. gads). [19:  VARAM EK ziņojums par 2022.–2024. gadu: dati par informatīvajiem pasākumiem. Pieejams: https://www.varam.gov.lv/lv/timeklvietnu-un-mobilo-lietotnu-pieklustamiba-0
] 


5. SECINĀJUMI UN TURPMĀK VEICAMIE PASĀKUMI

5.1. Secinājumi
Pamatojoties uz 2024.–2025. gada uzraudzības rezultātiem un to salīdzinājumu ar iepriekšējiem periodiem, secināms:
1.	Digitālās piekļūstamības nodrošināšana publiskajā sektorā ir ilgtermiņa process, kurā vērojams pakāpenisks progress. Atsevišķos vienkāršotā izvērtējuma kritērijos uzlabojumi starp 2024. un 2025. gadu ir būtiski (navigācija, alternatīvie teksti, tastatūras piekļuve), savukārt dziļāka rakstura strukturālie izaicinājumi prasa sistemātiskāku pieeju.
2.	Tīmekļvietnes un mobilās lietotnes uzrāda atšķirīgu piekļūstamības līmeni. Lietotāju testu scenāriju izpildes rādītājs mobilajām lietotnēm (43,8 %) ir zemāks nekā tīmekļvietnēm (75,0 %), kas norāda uz nepieciešamību pievērst lielāku uzmanību mobilo lietotņu piekļūstamībai.
3.	TVP platforma sniedz izmērāmas priekšrocības piekļūstamībā. TVP tīmekļvietnes konsekventi uzrāda labākus rādītājus visos trijos uzraudzības periodos, apliecinot centralizētas platformas pieejas vērtību.
4.	Iestāžu pašvērtēšanas spēja pilnveidojas, taču nevienmērīgi. Dati rāda, ka atsevišķos WCAG 2.1 kritērijos iestāžu patstāvīgie pašvērtējumi vēl neatspoguļo pilnu neatbilstību apmēru, jo šo kritēriju tehniskā novērtēšana prasa specializētu kompetenci.
5.	Turpmākajos pasākumos nepieciešama vēl atbalstošāka un mērķtiecīgāka pieeja — ne tikai uzraudzība, bet arī iestādēm pielāgots metodiskais atbalsts un pozitīva motivācija.

5.2. Turpmāk veicamie pasākumi

Īstermiņā (2026. gadā):
· Turpināt TVP platformas piekļūstamības uzlabošanu, fokusējoties uz satura struktūru (WCAG 1.3.1.), interaktīvo elementu semantiku (WCAG 4.1.2.) un kontrastu (WCAG 1.4.3.) — tā kā platformā darbojas vairāk nekā 120 tīmekļvietnes un drīzumā pievienosies vēl aptuveni 40, platformas līmeņa uzlabojumiem ir īpaši plaša ietekme.
· Organizēt mērķtiecīgu kampaņu piekļūstamības paziņojumu aktualizēšanas veicināšanai, sniedzot iestādēm metodisko atbalstu.
· Veicināt alternatīvo tekstu pievienošanas praksi, izstrādājot praktiskas video pamācības.
· Uzsākt kvalitatīvu pētījumu par piekļūstamības neatbilstību pamatcēloņiem iestādēs, lai mērķtiecīgāk plānotu turpmākos atbalsta pasākumus.
Vidējā termiņā (2026.–2027. gadā):
· Izstrādāt mērķtiecīgu apmācību programmu iestāžu satura veidotājiem un IT speciālistiem, aptverot WCAG 2.1 kritēriju praktisko piemērošanu un pašvērtēšanas metodiku.
· Izveidot publiski pieejamu tiešsaistes piekļūstamības paneli ar katras publiskā sektora tīmekļvietnes piekļūstamības statusu reāllaikā.
· Ieviest piekļūstamības atzinības sistēmu, publiski atzīstot iestādes ar labu piekļūstamības līmeni.
· Veidot starpinstitucionālu piekļūstamības ekspertu tīklu koordinētam atbalstam iestādēm.
· Izveidot vienotu publiski pieejamu informācijas avotu, kurā iedzīvotāji var uzzināt par savām tiesībām un sūdzību iesniegšanas iespējām.
Ilgtermiņā (no 2027. gada):
· Ieviest regulāru automatizētu piekļūstamības skenēšanu (vismaz reizi ceturksnī) ar rezultātu publiskošanu kā atvērtus datus.
· Paplašināt lietotāju testēšanu, iekļaujot dažādākus funkcionālo traucējumu profilus.
· Nodrošināt piekļūstamības prasību iekļaušanu visā publiskā sektora iepirkumu dokumentācijā kā obligātu kritēriju.
· Izstrādāt nozarei pielāgotas apmācību programmas un veidot piekļūstamības referentu tīklu iestādēs.
· Izstrādāt informatīvus materiālus par digitālo piekļūstamību vieglajā valodā.
· Uzsākt mākslīgā intelekta rīku pilotēšanu alternatīvo tekstu ģenerēšanā.

6. TURPMĀKĀS ZIŅOŠANAS KĀRTĪBA

Ievērojot MK 2020. gada 14. jūlija sēdes protokollēmuma  (prot. Nr. 44 21.§) 3. punktā doto uzdevumu,   par to, ka 2026.gada kārtējā informatīvajā ziņojumā VARAM papildus izvērtē ikgadējā informatīvā ziņojuma iesniegšanas nepieciešamību,  VARAM ierosina turpmāk ziņos reizi trijos gados — vienlaikus ar ziņojuma iesniegšanu EK atbilstoši Direktīvas 2016/2102 prasībām.
Šāds cikls ir lietderīgs trīs apsvērumu dēļ. Pirmkārt, vairāku uzraudzības gadu apvienošana vienā informatīvajā ziņojumā nodrošina tendenču analīzi un dziļāku priekšstatu par situācijas attīstību, kā to apliecina arī šis Informatīvais ziņojums. Otrkārt, uzraudzības rezultāti ir publiski pieejami pastāvīgi VARAM tīmekļvietnē — interaktīvā datu panelī, ekspertu ziņojumos un metodiskajos materiālos — tādēļ sabiedriskā pārraudzība netiek samazināta. Treškārt, EK triju gadu uzraudzības cikls nodrošina regulāru starptautisku pārraudzību ar neatkarīgu salīdzinošo analīzi ES dalībvalstu kontekstā.
Starpperiodos uzraudzības rezultāti tiks pastāvīgi publiskoti VARAM tīmekļvietnē. Ja konstatētas būtiskas sistēmiskas problēmas, kas prasa politisku lēmumu, VARAM sniegs MK informatīvo ziņojumu arī ārpus plānotā cikla.

Ņemot vērā iepriekš minēto, VARAM lūdz:
1. Pieņemt zināšanai iesniegto informatīvo ziņojumu "Par publisko personu tīmekļvietņu un mobilo lietotņu piekļūstamību 2024.–2025. gada uzraudzības periodā".
2. Pieņemt zināšanai, ka Viedās administrācijas un reģionālās attīstības ministrija turpmāk veiks šādas darbības informācijas publiskošanai par publiskā sektora tīmekļvietņu un mobilo lietotņu piekļūstamību:
2.1. iesniegs informatīvo ziņojumu par publisko personu tīmekļvietņu un mobilo lietotņu piekļūstamību vienlaikus ar ziņojuma iesniegšanu Eiropas Komisijai atbilstoši Eiropas Parlamenta un Padomes Direktīvas Direktīvas (ES) 2016/2102 par publiskā sektora struktūru tīmekļvietņu un mobilo lietotņu piekļūstamību prasībām (reizi trijos gados);
2.2. nodrošinās, ka 2.1.apakšpunktā minētajā starpperiodā uzraudzības rezultāti tiek publiskoti Viedās administrācijas un reģionālās attīstības ministrijas tīmekļvietnē.


Viedās administrācijas un reģionālās attīstības ministrs		                          E.Tavars


Pauls Puķītis, 67026939
pauls.pukitis@varam.gov.lv 

